b"\n_START_ARTICLE_\nStanislaw Marcin Ulam\n_START_SECTION_\n\xc5\xbdivljenje in delo\n_START_PARAGRAPH_\nUlam je bil Banachov u\xc4\x8denec. Banach je bil eden izmed gonilnih sil Lvovske matemati\xc4\x8dne \xc5\xa1ole, ki jo je ustanovil Steinhaus._NEWLINE_Leta 1938 je Ulam od\xc5\xa1el v ZDA na Univerzi Harvard. Kasneje je pou\xc4\x8deval na Univerzi Wisconsina-Madison in pomagal bratu Adamu, ki je pred za\xc4\x8detkom 2. svetovne vojne prebe\xc5\xbeal iz Poljske. Von Neumann ga je povabil k skrivnemu projektu v Novi Mehiki in Ulam se je pridru\xc5\xbeil Projektu Manhattan v Narodnem laboratoriju (National Labs; LANL) v Los Alamosu. Med delom pri projektu je predlagal metodo Monte Carlo za ra\xc4\x8dunanje zahtevnih integralov pri uporabi v teoriji jedrskih veri\xc5\xbenih reakcij. Ni pa vedel, da so jo Fermi in drugi uporabljali \xc5\xbee prej. Njegov predlog so von Neumann, Metropolis in drugi razvili \xc5\xa1e naprej._NEWLINE_Ugotovil je, da je bil Tellerjev zgodnej\xc5\xa1i model vodikove bombe neustrezen. Pokazal je, da z udarnimi valovi jedrske bombe, na osnovi zlivanja, lahko spro\xc5\xbeijo vodikovo bombo. Teller je najprej zavra\xc4\x8dal Ulamovo zamisel, potem pa je predlagal, da namesto udarnih valov uporabijo sevanje. Ulam in Teller sta skupaj zaprosila za patent vodikove bombe._NEWLINE_Ulam je leta 1957 izumil tudi pogon na jedrske impulze. Proti koncu \xc5\xbeivljenja je izjavil, da je bil na to odkritje najbolj ponosen._NEWLINE_Med prvimi je predlagal uporabo ra\xc4\x8dunalnikov za\xc2\xa0\xc2\xbbmatemati\xc4\x8dne preskuse\xc2\xab. Najve\xc4\x8dji prispevek na tem podro\xc4\x8dju lahko smatramo njegovo vlogo v Fermi-Pasta-Ulamovih preskusih, zgodnjih numeri\xc4\x8dnih raziskavah dinami\xc4\x8dnih sistemov._NEWLINE_V \xc4\x8disti matematiki je deloval na podro\xc4\x8dju teorije mno\xc5\xbeic, topologije, ergodi\xc4\x8dne teorije in na drugih podro\xc4\x8djih. Po vojni se je oddaljil od stroge matematike in razglabljal o uporabnih matemati\xc4\x8dnih problemih v fiziki in biologiji. Njegov prijatelj Rota je opisal njegovo 'spreobrnitev' kot posledico encefalitisa, vnetja mo\xc5\xbeganske opne, za katerim je leta 1946 zbolel. Rotajevim trditvam verjamejo mnogi, zavrnila pa jih je Ulamova vdova Fran\xc3\xa7oise._NEWLINE_Po njem se imenuje Ulamov prt, razporeditev pra\xc5\xa1tevil v kvadrat z levo su\xc4\x8dno notranjo spiralo, kjer ve\xc4\x8dina pra\xc5\xa1tevil le\xc5\xbei na premicah, vzporednih z diagonalama nastalega kvadrata. Nalogo si je leta 1963 zamislil kar med zdolgo\xc4\x8dasenim \xc4\x8de\xc4\x8dkanjem po papirju._NEWLINE_Leta 1965 je za\xc4\x8del predavati na Univerzi Kolorada v Boulderju. Ker je ostal svetovalec v Los Alamosu je razdelil svoj \xc4\x8das med dvema krajema. Kasneje je z \xc5\xbeeno pre\xc5\xbeivljal zime v Gainesvilleu na Floridi."